בס"ד

 **המוסר דינו לשמים- דף צג, א**

 **הרב משה חיים הר-נוי**

הגמרא במסכת בבא קמא (צג, א) וכן במסכת ראש השנה (טז, א) אומרת :

אמר רב חנן: המוסר דין על חבירו - הוא נענש תחילה, שנאמר: ותאמר שרי אל אברם חמסי עליך, וכתיב: ויבא אברהם לספוד לשרה ולבכותה; והני מילי, דאית ליה דינא בארעא[[1]](#footnote-1)

**רבינו יהונתן מלוניל** (מובא מבשיטה מקובצת) מסביר כי לו היה התובע פונה לבית דין של מטה , היו מחייבים את הנתבע ממון בלבד , אך כאשר פונה אדם לבית דין של מעלה מחברים את העוון הזה של הנתבע אם עוונות אחרים שרשומים בספר חובותיו בשמים והוא מקבל עונש חמור ביותר . ומכיוון שהתובע עשה מעשה אכזרי בכך שפנה לבית דין של מעלה הרי שעושים עמו מעשה אכזרי ודנים גם אותו .

**המהר"ל מפראג** מסביר כי דומה הדבר לאדם שזורק אבן על הקיר , כיוון שהאבן איננה נכנסת לתוך הקיר הרי היא חוזרת אל הזורק. גם אדם שמוסר דינו לשמים מרבה חרון אף על העולם כולו וחלק מאותו כעס שמגיע חזרה לעולם , מגיע גם אליו ובאים עליו יסורים.

**בשו"ת בניין שלמה** (בקונטרס חידושי תורה) כותב רבי שלמה מוילנא כי על פי הגמרא שלנו אפשר לתרץ שינוי לשון בין שני פסוקים הנראים דומים:

**שמות כב, כא-כג:** כָּל־אַלְמָנָ֥ה וְיָת֖וֹם לֹ֥א תְעַנּֽוּן: אִם־עַנֵּ֥ה תְעַנֶּ֖ה אֹת֑וֹ כִּ֣י א**ִם־**צָעֹ֤ק יִצְעַק֙ אֵלַ֔י שָׁמֹ֥עַ אֶשְׁמַ֖ע צַעֲקָתֽוֹ: וְחָרָ֣ה אַפִּ֔י וְהָרַגְתִּ֥י אֶתְכֶ֖ם בֶּחָ֑רֶב וְהָי֤וּ נְשֵׁיכֶם֙ אַלְמָנ֔וֹת וּבְנֵיכֶ֖ם יְתֹמִֽים:

**שמות כב, כה-כו:**  אִם־חָבֹ֥ל תַּחְבֹּ֖ל שַׂלְמַ֣ת רֵעֶ֑ךָ עַד־בֹּ֥א הַשֶּׁ֖מֶשׁ תְּשִׁיבֶ֥נּוּ לֽוֹ: כִּ֣י הִ֤וא כסותה כְסוּתוֹ֙ לְבַדָּ֔הּ הִ֥וא שִׂמְלָת֖וֹ לְעֹר֑וֹ בַּמֶּ֣ה יִשְׁכָּ֔ב וְ**הָיָה֙** כִּֽי־יִצְעַ֣ק אֵלַ֔י וְשָׁמַעְתִּ֖י כִּֽי־חַנּ֥וּן אָֽנִי:

היתום יכול ללכת לבית הדין , ואם מוסר דינו לשמים הרי הוא מביא חרון אף לעולם ולכן כתוב בלשון "אם צעק יצעק אלי" כלומר לא כך אמור להיות הדבר . אך לגבי אדם שלקח משכון ולא מחזיר אין אפשרות לתבוע אותו בבית דין בארץ (מאחר שמצוות עשה שמתן שכרה כתוב בתורה בית הדין לא דנים את המבטל אותה ) ולכן ללווה אין אפשרות לתבוע החזרת המשכון בארץ, ומותר לו למסור דינו לשמים ולכן כתוב "והיה כי יצעק אליי".

וכך כותב **ה"פנים יפות"** (רבי פנחס הלוי הורביץ) על הפסוקים בספר דברים :

השמר לך פן יהי' דבר עם לבבך בליעל לאמור קרבה וגו' ורעה עינך באחיך האביון וגו' וקרא עליך אל ד', והי' בך חטא

כיוון שמצוות צדקה היא מצוות עשה שמתן שכרה כתוב בתורה , אין בית דין יכולים לדון את האדם המסרב לתת צדקה , ולכן אין לעני ברירה אלא "וקרא עליך אל ה'" ומכיוון שזה מותר , "והיה בך חטא" , ולא בעני שמסר דינו לשמים.

מרן אינו מזכיר את ההלכה הזו , אך הרמ"א (חו"מ , תכב, א) מביא שתי דעות :

א. כאשר יש בית דין בארץ, אסור לאדם למסור דינו לשמים. אך כאשר אין בית דין בארץ- מותר

ב. גם כאשר אין בית דין בארץ, צריך קודם התובע לדרוש מהנתבע לתקן את המעוות ורק אם הוא מסרב, מותר למסור דינו לשמים.

שתי הדעות ברמ"א הן בעצם שני תירוצי הר" במסכת ראש השנה לשאלה מדוע נענשה שרה הרי לא היה בית דין ללכת אליו בימיה ואם כן מותר לה למסור דינה לשמים.

התירוץ הראשון של הר"ן הוא שהיה בית הדין של שם ועבר בימיה והייתה צריכה ללכת אליהם

התירוץ השני כי גם כאשר אין בית דין בארץ, צריך ללכת התובע קודם לנתבע ולדרוש ממנו את תיקון העוול. ואילו שרה מסרה דינה לשמים בטרם פנתה לאברהם ודרשה ממנו תיקון המעוות.

**הערוך השולחן** (סעיף ג) מוסיף כי כאשר הנתבע לא מציית לפסק הדין של בית הדין, מותר אז למסור את דינו לשמים.

ועתה יש להקשות מדברי דוד המלך לשאול (שמואל א, כד, יב)

יִשְׁפֹּ֤ט יְקֹוָק֙ בֵּינִ֣י וּבֵינֶ֔ךָ וּנְקָמַ֥נִי יְקֹוָ֖ק מִמֶּ֑ךָּ וְיָדִ֖י לֹ֥א תִֽהְיֶה־בָּֽךְ:

וכן מצאנו שרבי אלעזר מייעץ למר עוקבא המתלונן על בני אדם שמציקים לו, למסור את דינם לשמים (גיטין ז, א)

התוספות מקשים קושיה זו ומתרצים כי מדובר היה בבני אדם שאי אפשר להתמודד עמם בית הדין ולכן מותר היה למסור את דינם לשמים. על פי דברי התוספות הללו, תירץ **רבי יצחק חדש**, כי מכיוון ששאול היה מלך והמלך על פי ההלכה לא דן ולא דנים אותו, לא הייתה לדוד אפשרות לתבוע את שאול בבית דין של מטה ולכן היה מותר לו למסור דינו לשמים.

ונסיים בדברי **רבי יהודה החסיד** בספר חסידים (סימן עו)

אל תעניש ישראל ואל תקללו אך התפלל עליו שישלים הקב"ה לבו ויחזירהו למוטב ואל תמסור עליו דין לאמר הצור ינקמנו מידו וישיב לעושה הרע כרעתו כי כל המוסר דין על חבירו באה מדת הדין לפני הקדוש ברוך הוא ואומרת רבונו של עולם לזה תעשה דין ראוי הוא שתעניש זה על כך וכך כללו של דבר אל תקלל שום אדם כי פעמים רבות הקללות חוזרות וחלות כולן על ראשו ועל זרעו שכן מצינו שכל הקללות שקלל דוד את יואב נתקיימו בזרעו. אל תשנא את חבירך מפני אהבת חבירך השונא אותו כי אין לשנוא אלא מי שהקב"ה שונאו ועוד פעמים שיתפייסו שניהם והוא לא יתפייס עמך כי שנאתך היתה חנם ואל תהי בז לכל אדם שאין לך אדם שאין לו שעה:

1. כלומר רק במקרה שיש אפשרות ללכת לבית דין בארץ, אך אם אין אפשרות מותר למסור דינו לשמים [↑](#footnote-ref-1)